**Dr. Nerzuk Ćurak, redovni profesor, predsjednik**

**Dr. Asim Mujkić, redovni profesor, mentor, član**

**Dr. Šaćir Filandra, redovni profesor, član**

Sarajevo, 20.09.2021. godine

**VIJEĆU FAKULTETA POLITIČKIH NAUKA UNIVERZITETA U SARAJEVU**

Na osnovu člana 59 tačka m) Statuta Univerziteta u Sarajevu, a u skladu sa odredbama članova 59, 36, 40, 41, 42 i 43 Pravila o studiranju Trećeg ciklusa na Univerzitetu u Sarajevu, Senat je, na 26. Elektronskoj sjednici, broj: 01-5-82/21, održanoj 28.04.2021. godine, donio odluku o obrazovanju Komisije za ocjenu radne verzije doktorske disertacije doktorantice mr. Jasmine Đikić pod naslovom „**GRAĐANSKE VRLINE I GRAĐANSTVO U SAVREMENOJ BOSNI I HERCEGOVINI”** u sastavu:

Dr. Nerzuk Ćurak, redovni profesor, predsjednik

Dr. Asim Mujkić, redovni profesor, mentor, član

Dr. Šaćir Filandra, redovni profesor, član

U skladu sa članom 41. Pravila studiranja za treći ciklus studija na Univerzitetu u Sarajevu, dana 15.6.2021. godine zakazana je i održana **prezentacija radne verzije doktorske disertacije** **doktorantice mr. Jasmine Đikić**. Nakon što su članovi Komisije u navedenom sastavu saslušali argumentirano, koherentno i koncizno izlaganje doktorske kandidatkinje mr. Jasmine Đikić vezano za njenu radnu verziju doktorske disertacije, ista je jednoglasno podržana. Pri tome je naglašeno da se radi o istraživanju o izuzetno važnoj i nadasve aktuelnoj temi, koje je teorijski utemeljeno na obimnoj i recentnoj literaturi.

Radna verzija doktorske disertacije je potom upućena na Univerzitet na softversku provjeru, tj. detekciju plagijarizma. Poslije pažljivog uvida u dostavljeni izvještaj softverske provjere iz koga je vidljivo da se radi o neupitno autentičnom tekstu, Komisija je na osnovu člana 43. stav (1) Pravila studiranja za treći ciklus studija na Univerzitetu u Sarajevu sačinila sljedeći

**IZVJEŠTAJ**

**1. Biografski podaci o kandidatu**

Jasmina Đikić rođena je u Mostaru 1985. godine. Tokom agresije na Mostar 1993. godine izbjegla je u Toronto, Kanadu gdje je živjela idućih 17 godina.

U maju 2008. završila je Dodiplomski specijalistički studij - Međunarodni odnosi i Studij konflikta i mira (Honours with High Distinction) na Univerzitetu u Torontu. Nakon toga je u septembru 2008. upisala Postdiplomski magistarski studij iz oblasti Evropskih, ruskih i evroazijskih studija, (također na Univerzitetu u Torontu), koji je kompletirala u nov.2010. Odbranila je tezu *“Historical Narrative and State-Building in Post-War Bosnia and Herzegovina”* pod mentorstvom Prof. dr. Andrew Gilberta.

Od decembra 2010 do maja 2013 radila je kao šefica vanjskopolotičke redakcije na TV1 gdje je savjetovala glavnog urednika i novinare o izboru svjetskih događaja po prioritetu za vijesti i centralni dnevnik te pravila priloge i analize najbitnijih svjetskih i regionalnih dešavanja za potrebe vijesti i dnevnika.

U aprilu 2008. (kao član istraživačke ekipe Univerziteta u Torontu) putovala je na Kubu (Havana, Rio del Pinar, Santa Clara) gdje je bila učesnik na sastancima intelektualnih i političkih krugova, nakon čega je izradila izvještaj o mogućnostima političkog i ekonomskog napretka Kube**.**

Kao istraživač Univerziteta u Torontu 2007. godine otputovala je u Prištinu (Kosovo**)** gdje je vodila intervjue sa visokorangiranim članovima kosovske policije, predstavnicima Evropske Unije, KFOR-a, i OSCE-a, nakon čega je pripremila izvještaj o ulozi kosovske policije i međunarodnih sigurnosnih instutitucija u osiguravanju bezbijednosti svih građana Kosova. U Crnoj Gori je 2009. godine radila komparativno istraživanje o turizmu (Kanada i Crna Gora), te prezentirala komparativni izvještaj *Prednosti razlika: Zašto kulturalni turizam cvjeta u Quebecu”.*

Učestvovala je u mnogim akademskim konferencijama: među kojima su i NATO konferencija na Fakultetu Princeton u SAD (2009), konferencijama o prevenciji sukoba (Trudeau Centre for Peace and Conflict Studies, University of Toronto 2004-2008), i u Simulaciji evropskog parlamenta (Simulation de Parlement Europeen Canada-Quebec-Europe SPECQUE) 2008. Godine. U 2009. godini je bila šef delegacije Univerziteta u Torontu za SPECQUE 2009 koji se održao u Berlinu i Dresdenu.

***Na osnovu prezentirane disertacijska teme “Građanstvo i građaske vrline u savremenoj Bosni i Hercegovini” bila je odobrana za istraživačko putovanje u Pariz od strane projekta TEMPUS (EU) da radi istraživanje (teorijsko) na Universite de Paris 8 u maju 2014. godine. Mentori na projektu su bili Prof. dr. Jean-Louis Fournel, Prof.dr. Bertrand Guillarme i Prof. dr. Clemens Zobel.***

Uz znanje bosanskoga jezika, Jasmina je fluentna na engleskom, francuskom (Diploma DELF B2) jeziku, a koristi se i osnovama turskog jezika.

 *Dobitnica je slijedećih nagrada:*

Stipendija Munk centra za Međunarodne studija za studente magistarskog studija 2008-2010

Stipendija “Gwen Carter” za Studije međunarodnih odnosa 2008

Dekanova lista najuspješnijih studenata Univerziteta u Torontu 2004-2010

Stipendija “Queen Elisabeth” 2004-2007

**2. Prikaz sadržaja doktorske disertacij**e

U Bosni i Hercegovini, nakon rata 1992-1995, a osobito nakon inauguracije Dejtonskog mirovnog sporazuma nastupila konfuzija između političkih termina *građansko* i *etničko* gdje se na građansko počelo gledati kao na antitezu etničkog, bez ikakve svoje političke i historijske dubine. Ovo nije, kako kandidatkinja pokazuje, samo posljedica Daytonskog ustava i novih određenja. Sve od *millet* sistema tokom uključenosti BiH u Osmansku imperiju, pa do ZAVNOBiH-a se stanovništvo BiH se politički diferencira na ethničku/konfesionalnu pripadnost. Zbog ovako čvrste povezanosti sa etničkom paradigmom, bila je potrebna analiza političkih pojmova vezanih za građanstvo i njihove izvore, od klasicizma do renesansnog florentinskog republikanizma, do Prosvjetiteljstva, kako bi se ispitale mogućnosti građanskog društva u Bosni i Hercegovini. U radu su, s tim u vezi, posebno razmatrane građanske vrline i važnost javne sfere, unutar teorija građanskog humanizma i republikanizma – te kako ovim prilaze Aristotel, Machiavelli, Hannah Arendt, Quentin Skinner, Alaisdair MacIntyre, i drugi.

Opsežno empirijsko istraživanje koje je kandidatkinja obavila je pokazalo koliko je poimanje političkih koncepata vezanih za građanstvo daleko od ideala i najprogresivnijih ideja u misli o građanskim zajednicama i tome šta je potrebno za njihov razvoj. Vodeći se okvirnim istraživačkim pitanjem da li način na koje se gleda u Bosni i Hercegovini na aktivnost u javnoj sferi, na nacionalnu pripadnost, na ulogu države, može biti dosljedan jednoj građanskoj politici, kandidatkinja je, po mišljenju komisije, ponudila konceptu *građanskog* novu dubinu, vezujući taj pojam za određeni način postupanja, djelovanja, umjesto uobičajenog razumijevanja reduciranog samo na jednostavno neaktivno negiranje etnokratske paradigme, koja u svakom slučaju postoji. Dublje znanje o ovim konceptima i horizonti djelovanja koje ono otvara bi, smatra kandidatkinja, s čime se komisija slaže, moglo motivisati i dati BiH stanovništvu, naročito mladim, referentnu tačku o uključenju u građansko društvo i postepenu izgradnju građanske države

**3. Mišljenje i prijedlog Komisije**

Komisija je jednoglasna u mišljenju da je doktorska disertacija mr. Jasmine Đikić originalna, temeljita i samostalna interdisciplinarna studija u kojoj se na koherentan način prožimaju politološke, političko-teorijske, sociološke, historijske, filozofske i psihološke perspektive. S obzirom da čak i dvadeset godina nakon rata, “etničko” ili “narodno” pitanje nastavlja da dominira kao pitanje koje najviše djeli bosanskohercegovačko društvo, komisija podržava naučno-utemeljeni projekt kandidatkinje s ciljem otvaranja drugačijih perspektiva tog važnog društvenog i političkog problema. Jedan od kjučnih aspekata koji kandidatkinja kritički pretresa je takozvana ‘mirror representation’. Naime, zbog međuetničkog nepovjerenja nakon rata, nacionalna, odnosno etnička politika (pošto se ovi termini koriste neizmjenično u Bosni i Hercegovini), i etničke elite insistiraju (a i građani prema rezultatima izbora u većini godina nakon rata) na tom što Kymlicka zove *mirror representation* po kojem principu je da se jedino elite koji pripadaju istim etničkim grupama mogu boriti za interese te grupe i biti njihov jedini legitimni predstavnik. Sa suprotne strane kandidatkinja ukazuje na pojam *građanskoga* kojeg prefereriraju mnogi intelektualci, članovi akademske zajednice, pa čak i političari i akteri u bosanskohercegovačkom političko-društvenom životu, smatrajući ga pravednijem prema bosanskohercegovačkoj individui, koji unutar etnokratske paradigme ne može biti slobodan pošto su njegova prava krajnje uvjetovana pripadanju “etničkim” odnosno vjerskim grupama. Iako su intelektualci i članovi akademske zajednice možda upoznati za značenjem građanskoga u republikanskom smislu i sa razvojom ideje građanstva koja je bila ključna za postizanje slobode i ravnopravnosti, ako bosanskohercegovački narod ne zna šta *znači* biti građanin, biće nemoguće da građansko društvo ikad bude predstavljeno kao alternativa etnokratskoj paradigmi u Bosni i Hercegovini.

U izradi doktorske disertacije kandidatkinja je svoje istraživanje utemeljila na izuzetno obimnoj i recentnoj literaturi.

Kandidatkinja mr. Jasmina Đikić je demonstrirala da vlada kako teorijskim znanjima iz tematike ove doktorske disertacije, tako i metodama i tehnikama naučno-istraživačkog rada, kao i da posjeduje sposobnost naučne i kritičke analize društvenih pojava, njihovog povezivanja i preplitanja, odnosno za izvođenje relevantnih observacija i zaključaka, a što je eksplicitno došlo do izražaja u izradi ove doktorske disertacije. Najkraće kazano, uz druge formalne kriterije, evidentno je da je kandidatkinja pokazala osposobljenost za bavljenje kompetentnim naučnim istraživanjem, kako teorijskog, tako i empirijskog karaktera.

Na osnovu svega navedenog, Komisija smatra i jednoglasno zaključuje da doktorska disertacija mr. Jasmine Đikić zadovoljava sve relevantne kriterije naučnog rada. Stoga sa zadovoljstvom **predlaže Vijeću Fakulteta političkih nauka Univerziteta u Sarajevu da potvrdi ovaj Izvještaj i zakaže javnu odbranu doktorske disertacije mr. Jasmine Đikić, na temu** „**GRAĐANSKE VRLINE I GRAĐANSTVO U SAVREMENOJ BOSNI I HERCEGOVINI”.**

**Članovi Komisije:**

**Dr. Nerzuk Ćurak, redovni profesor, predsjednik**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Dr. Asim Mujkić, redovni profesor, mentor, član**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**

**Dr. Šaćir Filandra, redovni profesor, član**

**\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_\_**